এই বৈষম্য কি আর সহ্য করা যায়? কীভাবেই বা তা সহ্য করছেন আশিস নেহরা, তা তিনিই ভাল বলতে পারবেন। কেন বৈষম্যের স্বীকার হলেন নেহরা? ঘটনা হল, ভারতীয় ক্রিকেট কন্ট্রোল বোর্ড যে নিয়মনীতি করেছিল, সবার ক্ষেত্রে সেই নিয়ম মানা হলেও, নেহরার ক্ষেত্রে তা মেনে চলা হয়নি। সর্বভারতীয় একটি ইংরেজি দৈনিকে নেহরার টাকা না পাওয়ার খবর প্রকাশিত হয়েছে। 
আশিস নেহরা ভারতীয় ক্রিকেটের ‘বুড়ো ঘোড়া’। চোটআঘাত সামলে, এই পঁয়তিরিশেও দিব্যি বল করে চলেছেন। আইপিএল-এ নেহরার চেয়ে বেশি উইকেট দখল করেননি কোনও ভারতীয় বোলারই। এখনও পর্যন্ত বাঁ হাতি পেসারের দখলে ১০৩টি উইকেট। খেলেছেন ৮৬টি ম্যাচ। কিন্তু ভারতীয় ক্রিকেট কন্ট্রোল বোর্ড এখনও নেহরাকে তাঁর প্রাপ্য টাকাই দেয়নি। নেহরা তাঁর প্রাপ্য মেডিক্যাল ইনসিওরেন্স-এর টাকা হাতে পাননি। ২০১১ সালে বিশ্বকাপ ফাইনালে নামতে পারেননি নেহরা। চোটের জন্য সরে দাঁড়াতে হয়েছিল তাঁকে। সেই চোটের কারণেই বিশ্বকাপের শেষে আইপিএল-এও খেলতে দেখা যায়নি নেহরাকে। ভারতীয় ক্রিকেট কন্ট্রোল বোর্ডের নিয়ম অনুযায়ী জাতীয় দলের হয়ে খেলতে গিয়ে কোনও ক্রিকেটার যদি চোট পান এবং চোটের জন্য আইপিএল-এ নামতে না পারেন, তখন সংশ্লিষ্ট সেই ক্রিকেটারকে বিমার টাকা দিয়ে দেওয়া হয়। এটাই নিয়ম।
২০১১ সালের পরে কেটে গিয়েছে প্রায় ছ-ছ’টা বছর। নেহরা তাঁর প্রাপ্য টাকা পাননি। কবে পাবেন তাও জানেন না। চলতি বছর বিসিসিআই-এর সঙ্গে বিমা কোম্পানির চুক্তি হয়েছে। রবিচন্দ্রন অশ্বিন, মুরলী বিজয়ের মতো ক্রিকেটার খেলতে পারছেন না আইপিএল-এ। ফলে তাঁদেরও বিমার টাকা পাওয়া উচিত। কবেই বা নেহরা নিজের প্রাপ্য টাকা পাবেন, তা কেউ জানেন না।